#### KISKŐRÖS VÁROS POLGÁRMESTERE

## ELŐTERJESZTÉS

## (a Képviselő-testület 2020. június 24.-i ülésére)

## TÁRGY: A 104/23 HRSZ-Ú INGATLAN TERÜLETÉN SPORTPÁLYA KIÉPÍTÉSÉNEK TÁMOGATÁSA

A Képviselő-testület a 93/2018. számú határozatával a 104/23 hrsz-ú ingatlant ingyenesen, vagyonátadás címén a Kiskőrösi Hivatásos Tűzoltóparancsnokság elhelyezése céljából a Magyar Állam tulajdonába adta.

A Bács-Kiskun Megyei Katasztrófavédelmi Igazgatóság azzal a kéréssel fordult Kiskőrös Város Önkormányzatához, hogy a fent nevesített ingatlan területén sportolásra alkalmas pályák létesítéséhez nyújtson támogatást. A sportpályák kialakítása a Kiskőrösi Hivatásos Tűzoltóparancsnokság állományában szolgálatot teljesítők, fizikai erőnlétének fenntartását, illetve fokozását szolgálja, elősegítve a tűzvédelmi feladataik hatékony ellátását.

# A tűz elleni védekezésről, a műszaki mentésről szóló 1996. évi törvény 28. § (1) bekezdés alapján a helyi önkormányzat képviselő-testülete hozzájárulhat más tűzoltóság létesítéséhez, fenntartásához, fejlesztéséhez.

# Magyarország helyi önkormányzatairól szóló 2011. évi CLXXXIX. törvény 13. § (1) bekezdés 12. pontja a honvédelmet, polgári védelmet, katasztrófavédelmet, helyi közfoglalkoztatást az önkormányzat helyben biztosítható közfeladatai közé sorolja.

Az Önkormányzat a terület feltöltésével, fűtelepítéssel, valamint a hozzá kapcsolódó földmunkák elvégzésével támogatná az új tűzoltólaktanya területén a sportpályák kialakítását. Tekintettel arra, hogy a beruházás állami tulajdonon kerül megvalósításra, így az elvégzett beruházást természetbeni támogatásként ingyenesen átadná a Magyar Állam részére.

**Kiskőrös Város Önkormányzatának az önkormányzati vagyonról, a vagyon hasznosításáról szóló 26/2012 (XII.19.) önk. rendelete értelmében a vagyontárgy ingyenes vagyonátruházásról, annak szerződéses feltételeiről a Képviselő-testület dönt.**

Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2020. június 16.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata a határozat-tervezet 1. számú mellékletét képező adományozási megállapodásban foglalt, sportolásra alkalmas pályák kialakítására irányuló beruházást/tevékenységet megvalósítsa, közösen a Bács-Kiskun Megyei Katasztrófavédelmi Igazgatósággal a Magyar Állam tulajdonában, a Magyar Nemzeti Vagyonkezelő Zrt. kezelésében és a Bács-Kiskun Megyei Katasztrófavédelmi Igazgatóság használatában lévő Kiskőrös 104/23 hrsz-ú ingatlan területén, a katasztrófavédelmi feladatok teljesítésének elősegítése érdekében.
2. egyetért azzal, hogy Kiskőrös Város Önkormányzata az 1. pontban nevesített ingatlanon elvégzett határozat-tervezet 1 sz. mellékletét képező adományozási megállapodásban foglalt befejezetlen beruházást, az elvégzett munkák ellenértékében ingyenes tulajdonba adja a Magyar Állam részére.
3. felhatalmazza a polgármestert, hogy Kiskőrös Város Önkormányzata képviseletében a határozat-tervezet 1. számú mellékletét képező adományozási megállapodást, valamint a 2. számú mellékletét képező adományozási megállapodás közös értelmezését aláírja, továbbá a befejezetlen beruházás átadásával összefüggő jognyilatkozatokat megtegye.
4. felkéri a polgármestert, hogy a város 2020. évi költségvetéséről szóló rendelet soron következő módosítását a fentiek figyelembevételével terjessze elő.

**Felelős:** polgármester

**Határidő:** azonnal